Националната художествена академия отбелязва 130-ата си годишнина с академично тържество и две изложби

Националната художествена академия ще отбележи 130 години от своето създаване с академично тържество на 13 октомври 2026 г. от 18:00 часа в Централния военен клуб – София и две изложби, посветени на годишнината. 

Честването е под патронажа на Министерството на образованието и науката.

Основана през 1896 г. като Държавно рисувално училище, Националната художествена академия осъществява възрожденската идея за създаване на българско училище за изкуства. Нейното начало е свързано с усилията на просветители, общественици и художници като Константин Величков, Иван Шишманов, Иван Мърквичка и Антон Митов и с убеждението им, че художественото образование има съществено значение за културното развитие на следосвобожденска България. Още от първите си години училището се утвърждава като средище на художествения живот. Наред с подготовката на художници и учители по рисуване, то организира изложби и публични сказки по история на изкуството, възпитава художествен вкус и допринася за утвърждаването на професионалния и обществен статут на българския художник. Преминала през различни етапи и преобразования, Академията свързва историята си с поколения художници и преподаватели, чието дело определя значителна част от облика на българското изкуство. Годишнината представя както този принос, така и съвременния облик на НХА. Чрез образователните си програми, изложбената, издателската и международната си дейност Академията съхранява и развива традицията, насърчава нови творчески практики и участва активно в културния живот на страната.

Изложбата „IN HONOREM ACADEMIAE – В чест на Академията“ се открива на 13 октомври от 16:00 часа в Галерия „Академия“, ул. „Шипка“ 1. Експозицията с куратор доц. д-р Васил Колев представя произведения на 12 автори – представители на академичната общност на партньорски академии и университети в чужбина.
Произведенията отразяват разнообразието на съвременното изкуство и подчертават ролята на академичната среда за творческото развитие и международен обмен. С участието си авторите отправят поздрав към НХА и поставят акцент върху значението на партньорствата между художествените образователни институции. Изложбата продължава до 15 ноември 2026 г.

От 13 до 27 октомври в Галерия на открито на Столична община Градина „Кристал“, ще бъде представена документалната изложба „Фотографско пътешествие“. Изложбата разкрива живота на първото висше училище за изкуство в България, неговите преподаватели, студенти, сгради, събития и атмосферата на всяка историческа епоха. Чрез фотографията като документ на своето време, експозицията проследява визуално историята на Академията през различните етапи от нейното развитие. Включени са материали от архива на Националната художествена академия, Държавна агенция „Архиви“, Българския исторически архив при Националната библиотека „Св. св. Кирил и Методий“ и архива на „Стара София“. 
Изложбата се осъществява със съдействието на Столична община.

Изложбите се реализират в рамките на Конкурса за финансиране на проекти за присъщата научна и художественотворческа дейност в Националната художествена академия за 2026 година.

Приложена е подробна информация за изложбите „IN HONOREM ACADEMIAE – В чест на Академията“ и „Фотографско пътешествие“.

